Document ID: 31983R1915

KOMISSION ASETUS (ETY) N:o 1915/83,
annettu 13 päivänä heinäkuuta 1983,
tietyistä kirjanpitoon liittyvistä soveltamista koskevista säännöistä maatilojen tulojen selvittämiseksi
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tietoverkon luomisesta Euroopan talousyhteisön maatilojen tuloja ja taloutta koskevien kirjanpitotietojen keruuta varten 15 päivänä kesäkuuta 1965 annetun neuvoston asetuksen N:o 79/65/ETY (1), sellaisena kuin se on viimeksi muutettuna asetuksella (ETY) N:o 2143/8 (2), ja erityisesti sen 6 ja 9 artiklan,
sekä katsoo, että
komission asetuksen N:o 184/66/ETY (3), sellaisena kuin se on viimeksi muutettuna asetuksella (ETY) N:o 1860/82 (4), säännökset olisi mukautettava tietoverkon nykyisiin toimintaedellytyksiin,
jäsenvaltion nimeämän toimivaltaisen elimen ja sellaisten kirjanpitotoimistojen, jotka eivät kuulu hallinnollisiin yksiköihin, olisi tehtävä sopimus, jossa kirjanpitotoimisto sitoutuu tehtävissään noudattamaan yhteisön lainsäädäntöä; kyseiseen sopimukseen olisi sisällytettävä tähän yhteisön lainsäädäntöön viittaavat määräykset,
on syytä rajoittaa se aika vuodesta, jonka kuluessa tilikausi voi loppua, jotta tietoverkon tulokset voidaan esittää vuosittain kohtuullisen ajan kuluessa päivästä, jona ensimmäiset maatilailmoitukset toimitetaan komissiolle,
maatilailmoitukset on toimitettava sellaisiin määräaikoihin mennessä, että kirjanpitotoimistot, yhteyselimet ja komissio voivat toteuttaa tehtävänsä,
on suotavaa laskea määräajat maatilailmoitusten toimittamiselle sen tilikauden lopusta, jota ne koskevat,
jotta maatilailmoitusta voidaan pitää asianmukaisesti täytettynä, siihen sisältyvien tietojen on oltava totuudenmukaisia ja ne on esitettävä maatilojen tulojen selvittämiseen käytettävästä maatilailmoituksesta 23 päivänä syyskuuta 1977 annetun komission asetuksen (ETY) N:o 2237/77 (5), sellaisena kuin se on viimeksi muutettuna asetuksella (ETY) N:o 3272/82 (6), säännösten mukaisesti,
komission on maksettava kiinteä korvaus maatilailmoituksista, jotka on asianmukaisesti täytetty ja toimitettu vaaditussa määräajassa,
kustannustason nousu ja sen vaikutus maatilailmoituksen laatimiskuluihin edellyttävät tämän korvauksen säännöllistä tarkistamista,
sen varmistamiseksi, että kiinteän korvauksen myöntämiseen liittyvät rahoitusta koskevat toimenpiteet toteutetaan hyvissä ajoin, on suotavaa maksaa ennakko,
asetus N:o 184/66/ETY on kumottava tilikaudesta 1984 ja sovellettava uusia säännöksiä samasta tilikaudesta alkaen, ja
maatalouden kirjanpidon tietoverkkoa käsittelevä yhteisön komitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Asetuksen N:o 79/65/ETY 9 artiklan 1 kohdassa tarkoitettuihin sopimuksiin on sisällyttävä vähintään liitteessä luetellut lausekkeet.
2 artikla
Asetuksen (ETY) N:o 2237/77 liitteessä II olevan I kohdan a alakohdassa määritelty kahdentoista peräkkäisen kuukauden pituinen tilikausi päättyy aikaisintaan 31 päivänä joulukuuta ja viimeistään 30 päivänä kesäkuuta.
3 artikla
Yhteyselimen on, tarkastettuaan asetuksen (ETY) N:o 2237/77 liitteessä III vaaditussa muodossa esitettävien maatilailmoitusten sisällön, toimitettava kaikki ilmoitukset luottamuksellisesti komissiolle viimeistään yhdeksän kuukauden kuluttua sen tilikauden päättymisestä, jota ne koskevat.
Jos tämä yhdeksän kuukauden määräaika sallii sen, että yhteyselin toimittaa kaikki sen alaan kuuluvat maatilailmoitukset tilikauden loppua seuraavan 31 päivän joulukuuta jälkeen, yhteyselimen on toimitettava 15 ja 31 päivän joulukuuta välisenä aikana komissiolle kaikki yhteyselimen hallussa olevat asianmukaisesti täytetyt maatilailmoitukset; loput maatilailmoitukset on toimitettava komissiolle vaaditussa määräajassa myöhemmin.
4 artikla
Maatilailmoitus on asianmukaisesti täytetty, kun:
-
sen sisältö on todenmukainen, ja
-
sen sisältämät kirjanpitotiedot on laadittu ja esitetty asetuksen (ETY) N:o 2237/77 säännösten mukaisesti.
5 artikla
1. Komissio maksaa jäsenvaltiolle kiinteän korvauksen jokaisesta asianmukaisesti täytetystä maatilailmoituksesta, joka on toimitettu sille 3 artiklassa tarkoitetussa määräajassa.
2. Tämä kiinteä korvaus maksetaan kahdessa erässä:
-
kunkin jäsenvaltion tilikauden alussa maksetaan ennakko, joka on 50 prosenttia korvauksesta, kutakin komission asetuksen (ETY) N:o 1859/82 (7) liitteessä I määrättyä kirjanpitotilaa kohden,
-
jäännös, jonka määrä lasketaan kertomalla korvaus asianmukaisesti täytettyjen ja komissiolle lähetettyjen maatilailmoitusten määrällä ja vähentämällä edellä mainittu ennakko, maksetaan kuuden kuukauden kuluessa siitä, kun komissio on vastaanottanut maatilailmoitukset.
3. Kiinteän korvauksen määrä vahvistetaan asetuksen N:o 79/65/ETY 19 artiklassa säädettyä menettelyä noudattaen.
6 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan tilikauden 1984 alusta.
Kumotaan asetus N:o 184/66/ETY. Sitä sovelletaan tilikauden 1983 loppuun.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä heinäkuuta 1983.

Labels: 19
6